Yanks swoeg vir oorwinningJordan Spieth en sy spanmaats vier fees. Foto: Warren Little/Getty Images/AFP . Amerika is weer die Presidentebeker-kampioene, maar die finale telbord vertel nie heeltemal die volle verhaal van die vier dae se wedywering in Charlotte in Noord-Carolina nie. Die magtige Yanks moes Sondagmiddag in die enkelspelle bitter hard werk om hul 12de oorwinning in 14 kragmetings oor die internasionale span te beklink. Hulle het uiteindelik met 17,5 – 12,5 geseëvier nadat hulle die dag se spel met 11 – 7 in die voortou begin het. Die Yanks het die eerste twee dae die grondslag vir hul sege gelê deur albei dae met 4 – 1 in te palm. Dit het aan hulle ’n baie gerieflike voorsprong van 8 – 2 gegee en ’n wegholoorwinning was waarskynlik. Maar Trevor Immelman se troepe het ander idees gehad en die internasionale spelers het Saterdagoggend hul goed van hul taak gekwyt om die beurtspelle met twee elk te deel, waarna hulle die middag se beterbal-kragmetings met 3 – 1 ingepalm het om ’n klein bietjie van hul agterstand uit te wis. In Sondag se enkelspelle kon dinge soveel anders verloop het as die Yanks nie al die geluk aan hul kant gehad het en die balletjie ’n paar keer beter vir die internasionale spelers gebons het nie. Hoe dit ook al sy, die Yanks het Immelman se uitsoekgroep op die setperke in die grond gespeel en ’n speler soos die Kanadees Taylor Pendrith kon die heel week op die kort grassies geen hond haaraf maak nie. So ook sy landgenoot Corey Conners. Dié twee kon die heel week nie ’n enkele punt wen nie en dit is onverklaarbaar dat Immelman hul aanhou kies en nie laat uitsit het nie. Daarteenoor het die Suid-Afrikaner Christiaan Bezuidenhout slegs twee keer speelkans gekry en 1,5 punte ingeoes, met ’n sege en ŉ gelykopstryd. Vir Amerika het Jordan Spieth uitgetroon en al vyf sy wedstryde gewen, terwyl Max Homa onoorwonne in die vier kragmetings was waarin hy uitgedraf het. Dit was juis Spieth en Homa se enkelspelkragmetings wat Sondag die skaal finaal in Amerika se guns geswaai het, toe dit amper wou lyk of die internasionale spelers kon verras. Spieth was twee agter teen die Aussie Cam Davis, maar het skielik vlamgevat en binne agt putjies ’n voorsprong van vier voor opgebou om die kragmeting in sy guns te beklink. Homa het ook vroeg agtergeloop, maar aan die einde die skroewe vasgedraai om die Suid-Koreaan te troef toe die druk hom begin vang het. Patrick Cantlay het ook ’n uiters waardevolle oorwinning vir die Yanks oor Adam Scott behaal. Dié Aussie was ook nie op sy beste oor die vier dae nie en Immelman en sy spanmaats sou op meer gehoop het as net die twee punte wat hy ingeoes het. Sondag se enkelspeluitslae is (VSA eerste): Justin Thomas v Si Woo Kim 1 agter Franse Ope In Parys het die Italianer Guido Migliozzi Sondagmiddag nege voëltjies oor die laaste 18 putjies aangeteken om die Franse Ope op die Le Golf National-baan te wen. Migliozzi het ná ’n ronde van 62 op ’n totaal van 268 houe – sestien houe minder as syfer – die Deen Rasmus Hojgaard met een hou na die kroon gesteek. Hojgaard, die voorloper ná drie rondes, het die laaste ronde in 68 houe – drie minder as baansyfer – voltooi. Suid-Afrika se George Coetzee (71) het saam met Thomas Pieters van België (70) en die Fransman Paul Barjon (70) op 273 die derde plek gedeel. Coetzee was met vier putjies oor die gesamentlike voorloper, maar ’n skewe bofhou by die 15de putjie het die water regs van die skoonveld gevind en die Suid-Afrikaans speler het ’n liederlike sewe op sy telkaart ingevul wat die einde van sy aanslag beteken het. Wallmart-kampioenskap In Rogers in die staat Arkansas het Suid-Afrika se Lee-Anne Pace Sondag in die gesamentlike twaalfde plek in die Wallmart-kampioenskap klaargemaak. Pace het die derde en laaste ronde in ’n puik 65 – ses houe minder as die baansyfer en naasbeste vertoning van die dag – voltooi om op ’n totaal van 201 vyf houe agter die Amerikaner Danielle Kang (64) en Atthaya Thitikul (68) van Thailand klaar te maak. Thitikul het uiteindelik die trofee omhoog gelig nadat sy Kang met ’n voëltjie by die tweede uitspeelputjie verslaan het.